Max-Reinhardt-seminario

La Max-Reinhardt-seminario  estas altlernejo pri aktorado en Vieno, kies fondon en 1929 iniciatis la renoma reĝisoro, intendanto, teatra produktisto kaj aktora pedagogo Max Reinhardt. Sidejo estas la palaco Cumberland en Penzing, la 14-a urbodistrikto de Vieno, vidalvide de la palaco Schönbrunn.

La seminario ofertas kvarjaran studadon, kiun gvidas proksimume 40 docentoj, inter ili pluraj elstaraj aktoroj kaj reĝisoroj. Post la dua duonjaro la studantoj dividiĝas al la studbranĉoj aktorado kaj reĝisorado. Ripete la studantoj havas la okazon praktike realigi teatraĵojn interalie en la impona baroka teatrejo de la palaco Schönbrunn. La seminario apartenas al la Universitato por Muziko kaj Drama Arto de Vieno.

Granda nombro de famaj germanlingvaj aktoroj kaj reĝisoroj estas finstudintoj de la seminario, kiu sekve estas inter la plej renomaj teatrolernejoj de Eŭropo.

Ankaŭ hungaroj Anna Mária Tahy kaj András Sinkovits-Vitay studis en la seminario.

Kategorio:Teatrolernejoj
Kategorio:Teatroj en Vieno
Kategorio:Edukado en Aŭstrio